РЕПУБЛИКА СРБИЈА

НАРОДНА СКУПШТИНА

Одбор за дијаспору и Србе у региону

09 Број: 06-2/266-17

05. децембар 2017. године

Б е о г р а д

З А П И С Н И К

СА ДЕВЕТЕ СЕДНИЦЕ ОДБОРА ЗА ДИЈАСПОРУ И СРБЕ У РЕГИОНУ

Седница је одржана у понедељак, 04**. децембра 2017**. године у сали 3 Дома Народне скупштине са почетком у **12,30 часова**.

 Седницом је председавао је мр Иван Костић, председник Одбора.

Почетку седнице је присуствовала Марјана Мараш, члан Одбора, која је седницу напустила у 12,36 часова.

 Седници нису присуствовали: Миодраг Линта, заменик председника Одбора и чланови Одбора: Блажа Кнежевић, Јадранка мр Јовановић, Александар Марковић, Владо Прим. др Бабић, Александар Чотрић, Горан Николић, Мирјана Драгаш, Љиљана Михајловић, Иван др Бауер, Драган Вељковић, Владимир Ђурић, Радослав Милојичић, Филип Стојановић и Дејан Шулкић.

 Седници су присуствовали представници Министарства финансија: Мирјана Ћојбашић, државни секретар и Вера Радоичић Саватовић, виши саветник , а из Министарства спољних послова, Управе за сарадњу с дијаспором и Србима у региону Николина Милатовић Поповић и Јелена Аничић.

 Председник Одбора је поздравио госте и констатовао да нема кворума за одлучивање. У складу са чланом 72. ставом 5. Пословника Народне скупштине отворио је девету седницу и предложио Разматрање Предлога закона о буџету Републике Србије за 2018. године у делу који се односи на Управу за сарадњу с дијаспором и Србима у региону, који је поднела Влада (број:400-3761/17 од 30. новембра 2017. године).

Председник Одбора је најпре дао неколико уводних напомена, подсећајући да су чланови Одбора у материјалу за седницу добили извод из Предлога закона о буџету за 2018. године, тј. у оквиру раздела 17 Министарства спољних послова, глава 17.2 која се односи на Управу за сарадњу с дијаспором и Србима у региону. Такође, ради поређења достављен им је извод из Предлога закона о буџету за 2017. годину у делу који се односи на Управу за сарадњу с дијаспором и Србима у региону. Председавајући је нагласио да су у односу на предвиђена средства из 2017. године, Предлогом закона о буџету за 2018. годину предвиђена мања средства за Управу за сарадњу с дијаспором и Србима у региону. Укупан износ од 165.010.000,00 динара је за 10.635.000,00 динара мањи у односу на прошлогодишња предвиђена средства. Средства су подељена на две програмске активности и то:1. Заштита права и интереса припадника дијаспоре и Срба у региону и 2. Очување националног и културног идентитета дијаспоре и Срба у региону. За програмске активности заштите права и интереса припадника дијаспоре и Срба у региону планирана средства су за 9.647.000,00 динара мања, док су средства за програмске активности очувања националног и културног идентитета дијаспоре и Срба у региону за 988.000,00 динара мања у односу на 2017. годину. Средстсва предвиђена за плате су повећана за 1.201.000,00 динара. Од присутних представника Министарства финансија и Управе за сарадњу с дијаспором и Србима у региону затражио је ближа појашњења везана за наведена умањење износа предвиђених средстава за 2018. годину.

Николина Милатовић Поповић је у име МСП и Управе за сарадњу с дијаспором и Србима у региону појаснила је да су смањења у односу на прошлогодишња предвиђена средства у делу заштите и права интереса припадника дијаспоре и Срба у региону заправо стални трошкови, чије се смањење превасходно односи на трошкове које је Управа имала за закуп зграде у којој је била смештена. С обзиром да се Управа за дијаспору и Србе у региону преселила у зграду МСП-а, ранији стални трошкови су за тај износ умањени. Што се тиче програмског дела, буџет није претрпео никакве значајне измене. Наиме, укупна средства за невладине организације су била и остала за 2018-у годину у износу од 110 милиона динара . Што се тиче средстава из 2017. – сва су утрошена, с тим што је био додатни распис за преосталих 700 хиљада динара. Одлука по додатном распису је објављена у петак, тако да су и преостала средства и фактички утрошена. У наредном периоду се очекује пристизање извештаја за пројекте које је Управа суфинансирала у 2017-ој години. Све ово је нагласила, јер је у току мониторинг пројеката из 2016. године, као и обавеза поштовања календара конкурса који се увек односи на први квартал у години. Милатовић Поповић је обавестила да се у наредном периоду, тј. већ у фебруару или марту 2018.г., очекује нови годишњи конкурс – који ће извесно имати неке измене у начину расписа. Она је рекла да ће то бити распис по областима, за разлику од ранијег, који је био према циљној групи.

Јелена Аничић је ближе појаснила распоред по економским класификацијама и указала да су кретања била у оквиру одабраног лимита за цело Министарство спољних послова, а онда и унутар тог лимита за део који се односи на Управу за дијаспору. Смањења сталних трошкова је објаснила чињеницом да је Управа прешла у зграду МСП и да више не постоје трошкови закупа зграде, као ни трошкови потрошње струје, воде, трошкови грејања, одржавања хигијене... На позицијама 411-плате и 412-порези, где се види увећање у односу на 2017.г., објаснила је чињеницом да се поступало у складу са Упутством о повећању од 5%, као и да су средства планирана за 19 систематизованих радних места у Управи за сарадњу с дијаспором и Србима у региону, док су остале позиције мање више остале исте.

Мирјана Ћојбашић, државни секретар у Министарству финансија је нагласила да су Предлогом закона о буџету за 2018. годину , средства предвиђена за Управу за сарадњу с дијаспором и Србима у региону скоро иста као и прошле године са изузетком сталних трошкова, који су од стране представника Упрве објашњени. Имајући у виду поједине интервентне мере кроз текућу буџетску резерву за дијаспору, Ћојбашић је рекла да је са аспекта Министарства финансија примећено да би евентуално требало размишљати о измени Закона и дијаспори и Србима у региону, с тим што би механизам и процедура конкурса требала да остане као таква, због доброг начелног начина извештавања и праћења учинка.

Мр Иван Костић, председник Одбора се захвалио присутнима и закључио девету седницу Одобра.

 Тонски снимак је саставни део овог записника.

Седница је завршена у 12.45 часова.

 СЕКРЕТАР ОДБОРА ПРЕДСЕДНИК ОДБОРА

 Весна Матић Вукашиновић мр Иван Костић